《椀珠伎》
元代·吴莱

椀珠闻自宫掖来，长竿宝椀手中回。日光正高竿影直，风力旋空珠势侧。

当时想像鼻生葱，宛转向额栽芙蓉。箸头交箸忽神骇，矛叶舞矛忧技穷。

昔人因戏存戒惧，后人忘戒但戏豫。汉朝索撞险还愁，晋世杯柈危不寤。

徘徘徊徊夺目睛，攲攲倾倾献玉璎。滑涎器从龙堂出，煇𤐰命与鬼骨争。

君不见王家大娘材艺绝，勤政楼前戴竿折。市人欢笑便喧城，惊动金吾白梃声。

作者简介：（1297—1340）婺州浦江人，初名来，字立夫，号深袅山道人。吴直方子。从学于方凤，博极群书。仁宗延祐七年以《春秋》举进士，不第。退居深袅山中，穷诸书奥旨，著《尚书标说》、《春秋世变图》、《春秋传授谱》、《古职方录》、《孟子弟子列传》、《楚汉正声》、《乐府类编》等书。后以御史荐，授长芗书院山长，未上卒。私谥渊颖先生。有《渊颖集》